Bratislava 9. marca 2022

**Roman Vassilenko sa stal čestným členom Rady slovenských exportérov**

Počas prvého dňa oficiálnej návštevy kazašskej delegácie na Slovensku, vedenej námestníkom ministra zahraničných vecí Kazachstanu a bývalým veľvyslancom Kazachstanu na Slovensku, Romanom Vassilenkom, sa uskutočnilo pracovné rokovanie v Rade slovenských exportérov (RSE).

V predvečer zasadnutia Medzivládnej komisie pre hospodársku a vedecko-technickú spoluprácu Slovenska a Kazachstanu, bol R. Vassilenko hosťom v podcaste ExportAir International, v ktorom načrtol potenciálne oblasti prehĺbenia obchodnej spolupráce medzi oboma krajinami, avizované a prebiehajúce reformy v Kazachstane, ako aj jeho očakávania od trojdňovej pracovnej návštevy Slovenska. Predseda RSE Lukáš Parízek ocenil vzájomnú dlhoročnú spoluprácu s Romanom Vassilenkom udelením čestného členstva v Rade slovenských exportérov.

„*Slovensko má miesto v mojom srdci, a časť môjho srdca zostáva na Slovensku. Mám tu mnoho priateľov a mal som možnosť na Slovensku prežiť krásne dva roky ako veľvyslanec. Vždy sa sem rád vrátim a budem sa usilovať o ďalšie prehlbovanie našej spolupráce najmä v ekonomickej oblasti*.“ – uviedol R. Vassilenko po rokovaní.

Vo štvrtok sa uskutoční podnikateľské fórum organizované Slovenskou agentúrou pre rozvoj investícií a obchodu v spolupráci s Veľvyslanectvom Kazachstanu na Slovensku. V rámci fóra budú mať možnosť slovenskí podnikatelia a exportéri rokovať so svojimi obchodnými partnermi a získať informácie o investičných príležitostiach v Kazachstane. Jedným z výsledkov tejto návštevy je aj naplánované podpísanie memoranda o spolupráci medzi štátnou agentúrou Kazakh Invest a členom Rady slovenských exportérov, spoločnosťou Heneken. Oficiálna podpisová ceremónia je naplánovaná na piatok počas plenárneho zasadnutia Medzivládnej komisie pre hospodársku a vedecko-technickú spoluprácu Slovenska a Kazachstanu.

[Rada slovenských exportérov](https://www.exporteri.sk/) (RSE) je podnikateľské združenie s ambíciou podporovať slovenský zahraničný obchod a presadzovať podnikateľské záujmy slovenských exportérov. V súčasnosti má RSE vyše 100 partnerov a členov zo všetkých segmentov, ktorí exportujú produkty a služby do celého sveta. RSE je členom Rady vlády SR pre konkurencieschopnosť a produktivitu. Rada slovenských exportérov je oficiálnym partnerom kazašského Centra rozvoja obchodnej politiky QazTrade.